La Llei 31/1991, de 13 de desembre, d'ordenació farmacèutica de Catalunya, en el títol vuitè regula el règim sancionador.
Quant als òrgans sancionadors, l'article 21.3 determina que el Govern de la Generalitat és competent per imposar les sancions previstes en aquest article quan sobrepassin la quantitat de 210.354,25 euros i remet a la regulació reglamentària per a la determinació dels òrgans del Departament de Salut i del Servei Català de la Salut per imposar les sancions relatives a les infraccions lleus i a les greus i molt greus fins a 210.354,24 euros, previsió legal que no ha estat objecte de desplegament.
D'altra banda, en l'àmbit dels productes farmacèutics, la Llei estatal 29/2006, de 26 de juliol, de garanties i ús racional dels medicaments i productes sanitaris, en el títol VIII regula un règim sancionador l'aplicació del qual és competència de la Generalitat de Catalunya en l'exercici de les competències executives de la normativa estatal que li atribueix l'article 162.5 en relació amb l'article 112, ambdós de l'Estatut d'autonomia.
Consegüentment, correspon desplegar l'article 21.3 de la Llei 31/1991, de 13 de desembre, d'ordenació farmacèutica de Catalunya, i alhora determinar els òrgans competents per imposar les sancions previstes a la Llei 29/2006, de 26 de juliol, de garanties i ús racional dels medicaments i productes sanitaris, en exercici de les competències de la Generalitat de Catalunya en matèria d'execució de la legislació de l'Estat sobre productes farmacèutics, i d'acord amb la potestat d'autoorganització de l'Administració de la Generalitat de Catalunya.
Així mateix, l'article 22 de la Llei 31/1991, de 13 de desembre, d'ordenació farmacèutica de Catalunya, i l'article 99 de la Llei 29/2006, de 26 de juliol, de garanties i ús racional dels medicaments i productes sanitaris, estableixen mesures cautelars a adoptar per raons de risc per a la salut de la població i, per tant, escau també determinar l'òrgan competent per adoptar aquestes mesures.
En el marc de la Llei 15/1990, de 9 de juliol, d'ordenació sanitària de Catalunya, modificada parcialment per la Llei 11/1995, de 29 de setembre, i la normativa que la desplega, el Departament de Salut, com a responsable de la determinació dels criteris, directrius i prioritats de les polítiques sanitàries i el Servei Català de la Salut, com a ens garant de la prestació sanitària de responsabilitat pública, exerceixen funcions de control i d'inspecció en matèria de sanitat i salut pública.
En conseqüència, un cop completa la tramitació prevista a la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera del Departament de Salut i amb la deliberació prèvia del Govern,
Els òrgans competents per imposar sancions per infraccions a la Llei 31/1991, de 13 de desembre, d'ordenació farmacèutica de Catalunya, són els següents:
a) En l'àmbit del Departament de Salut: per a sancions fins a 30.000 euros, el director o la directora general de Recursos Sanitaris, i per a sancions de 30.001 euros fins a 210.354,24 euros, el conseller o la consellera de Salut.
b) En l'àmbit del Servei Català de la Salut: per a sancions fins a 30.000 euros, el director o la directora de l'Àrea de Serveis i Qualitat, i per a sancions de 30.001 euros fins a 210.354,24 euros, el director o la directora del Servei Català de la Salut.
c) Per a sancions d'import superior a 210.354,25 euros, el Govern de la Generalitat de Catalunya.
Els òrgans competents per imposar sancions per infraccions a la Llei 29/2006, de 26 de juliol, de garanties i ús racional dels medicaments i productes sanitaris, són els següents:
a) En l'àmbit del Departament de Salut: per a sancions fins a 30.000 euros, el director o la directora general de Recursos Sanitaris, i per a sancions de 30.001 fins a 300.000 euros, el conseller o la consellera de Salut.
b) En l'àmbit del Servei Català de la Salut: per a sancions fins a 30.000 euros, el director o la directora de l'Àrea de Serveis i Qualitat, i per a sancions de 30.001 euros fins a 300.000 euros, el director o la directora del Servei Català de la Salut.
c) Per a sancions d'import superior a 300.001 euros, el Govern de la Generalitat de Catalunya.
Correspon a l'òrgan competent per imposar sancions de multa d'acord amb l'article 2 d'aquest Decret, la competència per acordar la sanció de comís del benefici il·lícit obtingut com a conseqüència de la comissió de les infraccions corresponents prevista a l'article 102.2 de la Llei 29/2006, de 26 de juliol, de garanties i ús racional dels medicaments i productes sanitaris.
Correspon al Govern de la Generalitat de Catalunya acordar la sanció de tancament temporal dels establiments, instal·lacions o serveis prevista a l'article 102.5 de la Llei 29/2006, de 26 de juliol, de garanties i ús racional de medicaments i productes sanitaris per a infraccions molt greus.
Correspon al director o la directora general de Recursos Sanitaris del Departament de Salut i al director o la directora de l'Àrea de Qualitat i Servei del Servei Català de la Salut, en l'àmbit respectiu de les seves competències adoptar, si escau, les mesures cautelars que per raó de risc per a la salut de la població s'estableixen a l'article 22 de la Llei 31/1991, de 13 de desembre, d'ordenació farmacèutica de Catalunya, i a l'article 99 de la Llei 29/2006, de 26 de juliol, de garanties i ús racional dels medicaments i productes sanitaris.